Imtella' Ottubru 12, 2021 - Aġġornata 12 Ta' Ottubru, 2021 3:05pm Vincenzo Maniscalco ta' 42 sena, Taljan residenti San Pawl il-Baħar, ma nstabx ħati li wettaq frodi flimkien ma' mara kompliċi miegħu għad-dannu tal-Lidl. Huwa kien akkużat li kien jimla diversi trolleys bl-affarijiet u jibqa' ħiereġ 'il barra mingħajr ma jħallas. Il-każ imur lura għall-2018. Huwa kien akkużat li kien imur dejjem għand l-istess kaxxiera, li min-naħa tagħha, ma kinitx tippanċja x-xirja jew kienet tippanċja ftit ċenteżmi. B'rabta ma' dan il-każ kien hemm Taljana li taħdem bħala kaxxiera fil-Lidl taż-Żejtun. It-Taljana kienet ammettiet fi stadju bikri u ġiet illiberata bil-kundizzjoni li ma twettaqx reat ieħor fi żmien sentejn. Hija kienet ħalliet Malta. Il-Prosekuzzjoni kienet spjegat li huma kien jieħdu bejn €300 u €400 f'xirja u li din seħħet 32 darba. Min-naħa tagħha, il-Qorti preseduta mill-Maġistrat Simone Grech, qalet li ma hemmx provi biżżejjed biex t-Taljan jinstab ħati. Qalet li l-imputat għażel li jixhed f'dawn il-proċeduri, u ċaħad li huwa kien jaf lill-kaxxiera involuta. Innotat li l-Prosekuzzjoni ma ressqitx lill-kaxxiera bħala xhud.